बाक्सा जिल्लानि तामुलपुर जौसिन गेजेर फरायसालिआव 10 आरो 11 एप्रिल साननैनि हाबाफारिजों बर’ थुनलाइ आफादनि 60थि बोसोरासालिआ जथुम्माखौ जागायबाय । सुनिबारखालि फुंनि 8 रिंगाआव गाहाइ दरखं मोखांखौ बिटिसिनि बारग’ मावफुं सोद्रोमा देबेन बर’ बिथांआ बेखेवनानै होयो । बेजों लोगोसेनो तनुराम बर’ गोसोखां मावथि हानजा बादाखौ बेखेवयो बारग’ MLA चन्दी बसुमतारी, सान्तिस्वर ब्रम्ह गोसोखां थान्दै बादाखौ बेखेवनानै होयो बिटिसिनि बारग’ मावफुं सोद्रोमा देबेन बर’ बिथांआ । बेजों लोगोसेनो नीलकमल बसुमतारी गोसोखां थान्दै नब्लांखौ बेखेवनानै होयो ड• लिलाधर ब्रम्ह बिथांआ । थिक बे बायदिनो हाबाफारिनि मावखुलिफोरखौ फारि फारियै आलासिफोरा बेखेवनानै होयो । बर’ थुनलाइ आफादनि गोथार फिरफिलाखौ रबिबारखालि एबा दिनै फुंनि 7 रिंगायाव बर’ साहित्य सभानि आफादगिरि तरेन बर’आ बिरहोगोन लोगोसेनो फुंनि 8 रिंगायाव मुंख्लंफोरनो मानबावगोन बर’ साहित्य सभानि लेङाइ आफादगिरि दीन नाथ बसुमतारीआ । बर’ थुनलाइ आफादनि 60 थि बोसोरसालिया जथुम्मानि हाबाफारिआव नुजाथिफैनानै खौरांगिरिनि सोंथिआव आफादगिरि तरेन बर’ बिथांआ बुंथियोदि बर’ राव थुनलाइखौ गोजौ मान दान्दायाव लांनो थाखाय थुनलाइ आफादा अरायबो नाजाबोगासिनो दं । राव थुनलाइखौ रैखाथि होनायनि अनगायैबो बर’ थुनलाइ आफादा बर’ हारिनि गेजेराव राजखान्थियारि थासारिखौ लानानै दावराव दावसि सोमजिनायखौ होबथानो थाखाय गेजेरनि जानानै 1952 माइथाइनिफ्रायनो नाजाबोदों होननाबो मख’देरो बेजों लोगोसेनो बर’ रावखौ आसामनि सोरखारि राव महरै गनायथि होखांनायनि उनाव बर’ रावखौ गुबुन हारिनि सुबुंफोरनो रायज्लाय होनो थाखाय सोरखारखौ बर’राव सोलोंनाइनि फसंथान Central institute of indian languagetics नि जोहै Boro Language teaching बायदिखौ गायसंनो दाबि खालामबोदों आरो हिन्दी डाइरेक्टराव 24 था सोदोब राव बिहुंखौ सोरजिनो हाबाय बेजों लोगोसेनो बर’रावजों फरायनानै गुबुन हारिनि सुबुंफोराबो सेथि थाखोआव उथ्रिसारनो हाबाय, बेजों लोगोसेनो बर’ रावखौ जौगानाइनि थांखिजों इ-बुक आरो इ-थुनलाइ बायदि बर’ थुनलाइ आफादा प्रजेक्ट लादों लोगोसेनो बर’नि बिजाब लिरथुमनायखौ दोन्थुमनो थाखाय इ-लाइब्रेरी बायदिखौबो बानायनो थांखि लादों होनना मख’देरो । बेनि अनगायैबो आलादा रायजो बड’लेण्ड दाबिनानै गोबाव सम जेलाव जोबनानै दोनजानाय साब्रै एनडिएफबिफोरा जेलनिफ्राय बेल मोननायखौ गोजोननाय फोरमायदों आरो गायसंगिबि रन्जन दैमारि बिथांआ बिटिआर गोरोबथानि उनावबो बेल मोननो हायैखौ दुखु मोननाय फोरमायथिदों । बेजों लोगोसेनो 11 एप्रिलनि हाबाफारिनि गेवलां मेलआव गाहाइ आलासि महरै पद्मश्री ड: मंगलसिं हाज’वारीआ बिथांआ बाहागो लागोन । मेलनि बेखेवगिरि महरै बिटिसिनि गाहाय मावफुं सोद्रोमा प्रमद बर’ , जर’खा आलासि महरै बाहागो असम साहित्य सभानि आफादगिरि ड: कुलधर शइकिया, बारग’ बिटिसिनि गाहाइ मावफुंगिरि हाग्रामा महिलारी, रायजो सभानि एमपि बिस्वजित दैमारि, थिखानाय बुंथिगिरि महरै कटन मुलुग सोलोंसालिनि फोरोंगुरु फुकन चन्द्र बर’ बिथांमोनहा बाहागो लागोन होनना फोरमायथिदों ।